אנה קיסלנסקי

אנה קיסלנסקי (נולדה ב-1971) היא מנכ"לית התנועה הרפורמית - יהדות מתקדמת בישראל. קיסלנסקי נולדה במוסקבה למשפחה יהודית חילונית, עלתה לארץ בגיל שנתיים. היא גדלה כ"חילונית מאוד" בחיפה, ואפילו לא שמעה על היהדות הרפורמית עד לימודיה לתואר השני בייעוץ חינוכי באוניברסיטת חיפה ועבודתה בעמותת מלי"ץ ("המכונים לחינוך יהודי ציוני"). בין השנים 1994–1998 ריכזה בעמותה את תוכנית "ניגונים" באזור חיפה והצפון ועסקה בהנחיית קבוצות של אנשי חינוך, בני נוער ומבוגרים. בשנת 1996 נישאה בטקס שנוהל על ידי רב רפורמי, מה שהביא אותה להזדהות בהדרגה עם התנועה. בין השנים 2002–2005 כיהנה כרכזת קהילת "אור חדש" ליהדות מתקדמת, בחיפה. בין השנים 2005–2009 שימשה כשליחה הראשית של הסוכנות היהודית באיחוד ליהדות רפורמית בניו יורק. בין השנים 2010–2021 מילאה קיסלנסקי את תפקיד מנהלת אגף הקהילות של התנועה הרפורמית בישראל ובהמשך כיהנה כסמנכ"לית פעילות קהילתית-חינוכית בארגון. בספטמבר 2021 מונתה רשמית למנכ"לית התנועה הרפורמית, כאשר בפועל שימשה כמנכ"לית עם פרישתו של גלעד קריב מהארגון באפריל באותה השנה, עת הושבע לכנסת. בספטמבר 2021 התארחה קיסלנסקי בסוכתם של ראש ממשלת ישראל החלופי ושר החוץ יאיר לפיד וסגן השר עידן רול לרגל החג. באוקטובר 2021 נכחה קיסלנסקי בהשקת השדולה לחופש דת והתחדשות יהודית פלורליסטית בכנסת, ואמרה: "מימוש ההסכמים כמו מתווה הכותל יכבדו וייתנו מקום גם ליהדות התפוצות, אבל בעצם הם גם יפנו מקום ויכבדו את היהדות הישראלית- שמורכבת מהרבה דרכים להיות יהודי." בנושא זה נפגשה קיסלנסקי עם נשיא המדינה יצחק הרצוג בדצמבר 2021. הפגישה שסוקרה באתר בחדרי חרדים לוותה בתמונה בה טושטשו כלל הנשים שנכחו במעמד. בעקבות הפרסום פנה לאתר בשם הנשים שטושטשו עו"ד אורי נרוב, מהמרכז הרפורמי לדת ומדינה, ודרש תיקון של הטשטוש ופיצוי של 50 אלף שקל לכל אחת מהן. באותו החודש נפגשו נציגות התנועה הפורמית, המרכז הרפורמי לדת ומדינה, התנועה הקונסרבטיבית ונשות הכותל עם מזכיר הממשלה, שלום שלמה. בסיום הפגישה הוציאו קיסלנסקי ואורלי-ארז לחובסקי הודעה בה נאמר כי: "אנו מברכות על האוזן הקשבת וגישתו הרצינית של מזכיר הממשלה לקידום פתרון ראוי בנושא הכותל." ברקע אירוע אנטישמי של ניסיון חטיפת ארבעה מתפללים בינואר 2022, אמרה קיסלנסקי: "כמו כל עם ישראל - בארץ ובתפוצות- אנחנו עוקבים בנשימה עצורה אחר המתרחש בבית הכנסת הרפורמי "בית ישראל" בעיר קוליוויל שבטקסס. חברי וחברות הקהילות הרפורמיות בישראל מחבקים, מחזקים ומתפללים לשלום אחינו ואחיותינו בקהילה בטקסס". על פי ה"אני מאמין" של קיסלנסקי: "על מדינת ישראל לפעול כמדינה יהודית, המטפחת את התרבות היהודית על כל גווניה, מממשת את ערכיה המוסריים והכלל-אנושיים של היהדות ומהווה מרכז לעם ישראל בכל תפוצותיו; וכמדינה דמוקרטית, המגנה על חירויות האדם ומחויבת לכל אזרחיה, ללא הבדל דת, גזע, שפה, מין ומגדר." קיסלנסקי נשואה ואמא לשלושה ילדים. התנועה הרפורמית - יהדות מתקדמת בישראל אנה קיסלנסקי - באתר סופרסונס התנועה ליהדות מתקדמת בישראל | ממלאי תפקידים, באתר www.reform.org.il איימי ספירו, "אנחנו יכולים לשמש גשר בין ישראל ליהדות העולם", באתר זמן ישראל, 2 בנובמבר 2021 אנה קיסלנסקי, באתר Supersonas - נוכחות נשית, נקודה • Supersonas - נוכחות נשית, נקודה התנועה הרפורמית, קיסלנסקי בסוכת שר החו וסגנו, יאיר לפיד ועידן רול, באתר www.facebook.com, ‏19 בספטמבר 2021 התנועה הרפורמית, קיסלנסקי בהשקת השדולה לחופש דת והתחדשות יהודית פלורליסטית, באתר www.facebook.com, ‏26 באוקטובר 2021 יעל פרידסון‏, הדרה בתקשורת החרדית? הנשים מכריזות מלחמה, באתר וואלה, 15 בדצמבר 2021 התנועה הרפורמית, פגישתה של קיסלנסקי עם מזכיר הממשלה, באתר www.facebook.com, ‏7 בדצמבר 2021 איתמר אייכנר, בני הערובה נמלטים, הכוחות מסתערים: תיעוד בריחת החטופים מבית הכנסת, באתר ynet, 16 בינואר 2022 https://twitter.com/datumedina/status/1482448161729912836, Twitter אנה קיסלנסקי מנכלית התנועה הרפורמית :״ כמו כל עם ישראל -..., באתר חמ״ל